«Ǎ mɔ̂n mod, ású dzé ndzaag yǎ élē wɔ̂n dzɔ́ é nə́ dzam bɔ ai m̀fí abuí a lodo ndzaag yǎ miǹtəm bílé bísə bivɔ́g yā məfan ? 3Yə bâkad dzɔ́ tsá ndzaag nə́ bə́ bɔ̄ dzôm ziŋ étēde ? Yə bâkad nɔ̌ŋ kɔb étēdē nə́ bə́ kə̄le dzôm ziŋ étēde ? 4Elé wɔ̂n hḿ dzī báwoa á ndóan nə́ é man díg: ndóan yadígi tín, e dîgǐ fə ǹló, tɔ zə̌zǎŋ yadǐg fə, é nə́ ai zǎ ḿfî ? 5Hálā é ngə́lə ǹgúma, é tɔ̄á təge ai m̀fí ziŋ, ábōg ndóan ě man yǎ dzɔ dígi, abǒg tē é nə dzǎm bɔ ai m̀fí dzé ? 6Asú tē Ńtondôbə Zambá ā kɔ́bɔ̄ nâ: anə́ ndzaag yǎ élē wɔ̂n á zāŋ bilé yā məfan, ényí mə̄ ngáwoa á ndóan nə́ é man díg, éyə̄ hḿ mabɔ batɔbɔ ǹnama yā Yērúzalɛm nálā. 7Mavəŋan ású dámā nə́ malúman ai bɔ́, bə́ ngátúb ndóan, hədá ndóan yayi bɔ́ mǎn dīgi, eyɔ̌ŋ tē hḿ myāyi yə̌m naa mǎ mə̄ nə́ Ńtondôbə, éyɔŋ mǎyi vəŋan ásū dámā nə́ malúman ai bɔ́. 8Mabɔ nâ ńnam ví ó və̄ŋán bilíg, amú bə́ ngá ndzí kig nyiě mətǐŋ, Ǹtondôbə Zambá énye a kɔ́bɔ̄.»